정조 22년
戊午正月十七日辰時上御誠正閣大臣備局堂上引見入侍時同副承旨許晊假注書李弘謙事變假注書李運恒記事官承應祚金履永左議政蔡濟恭領敦寧金履素右議政李秉模兼戶曹判書金華鎭上護軍鄭民始金持默行吏曹判書閔鍾顯行大護軍李敬懋右參贊沈煥之開城留守黃昇源禮曹判書趙尙鎭刑曹判書趙鎭寬行護軍徐有大徐龍輔副校理李羲甲以次進伏訖上曰今日召接自有所重故未暇他及而遇災求助之意已於再昨賓筵及卿等箚批亦言及矣今番之異靜言思惟莫知所由予心恐懼歷日未弛矣濟恭曰皇天示警聖心戒懼縷縷十行亶出責躬求助之盛意臣等悚懍之中實切欽歎竊伏念區區賤臣實無能爲有無亦何足以上致天譴而顧其職則周官之三公也委寄之重何如地位之尊何如而千乘之國廟堂之上辜負尸素漫不知何事天災之來靜思厥由實在於此向日之箚竊引策免故事而未蒙允兪臣實惶恧益不知措躬之所矣上曰卿言過矣方今朝廷孰有老成卿在廊廟仰成實多矣昔在先朝亦嘗有間三年虹貫之異修省之道靡不用極而伊時進言亦多切實亦或有竝與循例之院議堂箚而全不爲之之時此亦可見懋實處也至於今番之院議臺啓堂箚俱是一套徒費朝紙卿箚中文具二字果有所見矣初不求言則已旣求之矣而無一可聞之昌言以今之事國史書之野史記之謂今日何如哉言念及此一倍懍惕矣濟恭曰上以昌言求之下以讜言進之豈非美事而在下之人不惟不能對揚求之之聖意反因求言而敢售挾雜之意黨同伐異其弊不一進言則一也而亦有同行異情差毫謬千處矣念昔先朝深見其弊臣亦嘗有親承下敎者矣上曰除非陳腐皆是挾雜矣且以臺諫爲名詣臺之後何言不可而必欲各呈一疏者此亦近來俗弊故日昨屢勤召牌使之傳啓矣濟恭曰人有素蘊乃可應卒而平日旣無所蓄則草草副急有若擧子之納券固其勢然也數日來朝紙甚多故或意其中之有可觀當窓細看則都是套語如是之言反不如有可言則言之無可言則不言之爲愈也上曰近日之雪可謂過多春耕何時當始江氷何間當解濟恭曰解凍尙遲春耕卒難始矣民始曰銅雀之氷旣凘而更堅鷺梁之氷本自晩解舟橋近處氷腹尙堅矣上曰雪寒尙如此閭巷間米與柴政得無艱乎濟恭曰以昨秋所料今春市直必有騰踊之慮而至今未聞米貴之說此則再昨年大登之效也至於柴政之貴挽近所無大抵生於憂患死於安樂天下萬事皆然豐年之餘生涯不艱民多游手不肯爲搬柴獲薪之役此其所以翔貴也上曰次對爲之濟恭曰臣雖待罪時任而廟務茫無所知次對稟處非所可論而第於目下事有區區所見今當新年登對之初又値遇災警惕之時不敢不仰達矣濟恭曰吏判天官之長朝廷之尊不尊係於吏判之得其人與否其任顧不重歟臺臣洪致榮之論前吏判李秉鼎其說甚多欲言則實令人汚口使爲吏判者所犯有髣髴於言者之言則雖不齒朝紳夫誰曰不可萬有一言者誤聽容易登聞則雖是臺官亦不可無罪在朝廷擧直措枉之政所當一番明覈罪在重臣則罪重臣罪在臺官則罪臺官決是不可已者而今乃不然無皁無白不是不非只以淸銜美職督出重臣使後之人見之豈不以爲閑骨蕫世界乎事有可以掩覆而不害爲彌綸之道者或有强爲掩覆而有害於世道國家者此眞箇關係世道國家之事臣於私室竊有所憂慨于中者今登筵席若有懷莫陳而退則是負國也負心也玆敢悉論如此伏乞一降明命俾無因循囫圇之患斷不可已矣上曰他大臣之意何如履素曰臺臣雖曰風聞如以所聞知備陳則在當之者虛實間亦或有出場之道因此究竟恐不害爲一道矣秉模曰僚相所奏意非不美而實未知如何處之之爲究竟之道有不敢臆斷而仰對矣上曰自見左相箚中兩句語意謂卿之胸中有憂慨之端矣近日所以如是處之者予則還以爲如是爲尊朝廷云耳問於臺臣而相左臺臣不可直施反律則其爲無皁無白一也且重臣對疏備陳事狀其後何可不點下於官職乎濟恭曰聖敎雖以如是處分乃所以尊朝爲敎而此後洪致榮若當陳疏之職則決無不爲更申前說之理致榮之一番更疏有誰禁之如是則鬧端必當如初矣秉模曰設使臺臣備陳某條之爲某事旣異於下之司敗則豈宜以某條某事之眞有與否迫問於重臣乎臣則終不敢臆對矣上曰緘問與査問亦未知爲究竟法矣出擧條濟恭曰此事終不當一味掩覆冢宰之重何如臺閣之重又何如也以臺閣論冢宰至有要納厚賄書給物産之說而畢竟彼此都無所損其爲朝廷之不尊孰大於此乎殿下於此重臣又反以文任淸選西壁重地連爲除授無所拘礙至於同成均又是聖廟之職尤豈可蒙此詬恥晏然翶翔乎以臣愚見不可不一番究竟問於兩人而細究其實則誰是誰非此直彼枉必莫逃於淵鑑之下矣上曰朝廷自有體段臺諫許以風聞除非本事之關係至重不可不辨覈之事則豈可輕加査覈於言者乎誠如卿言則如趙鎭井之白地搆人者當先覈而其人猶以其疏之還給勿問則獨於前吏判何可査實乎若使臺言歸於無實亦豈可以一重臣彈劾加之以反坐之律乎以此以彼出場無期自古受情外之斥而不得辨白者何限如文彦博之燈籠錦注應辰之金鮒魚猶且不免此重臣之文學氣魄固有可取而但其規模每異於人或於不知之際見欺於人爲人所賣至於得此梁楚乎云而及見重臣之疏備陳事實之相左其後信其言而點下於官職矣自古似此牌章朝廷之處之者皆如此不徒爲其人乃爲其官爲朝廷也政望或前望點下卿何曰除授乎濟恭曰除授非特除之謂也凡有除旨皆稱除授故臣未免混稱矣上曰黃翼成大臣也有牛角鼠穴之說凡事豈可迫切爲之乎濟恭曰翼成公黃喜之不答兩牛優劣至登國朝名臣錄此固厚德而至於朝廷事體則當以正是非明黜陟爲主若使翼成之於廊廟亦用不辨兩牛之規模則賢不肖混淆安得做名相事業乎且舊債物産等說旣發於臺論則未辨覈之前淸銜美官豈可無端爲之乎上曰大臣之言旣如此則早出結末固無不可而設如左相之言旣問於彼又問於此如是之際朝廷之不尊尤當如何不然則使臺臣指陳避嫌中該倅姓名則或可爲重臣辨明之道耶此等之例古亦有之秉模曰綜核之政固當如是而兩問之際徒損國體設使査出姓名其爲無節拍則一也上曰雖使左相當之亦恐做時不如設時矣濟恭曰重臣對辯之疏旣有十一文倅云云故聞諸文倅皆以此引義圖遞云矣上曰行幸時都差使員不以楊牧差出謂有實病乃是因此情勢而然耶畿伯使之來待也濟恭曰聞吳鼎源之說雖死不欲往云矣上曰使畿伯嚴飭察任可也濟恭曰朝參日臺諫至發陞庠革罷之啓此豈陞庠之罪哉顧泮長之不得其人耳譬如銓長不能擇人則罪在銓長豈可竝與銓職而革罷之乎上曰然矣罪在試官則罪試官罪在擧子則罪擧子乃是受敎豈可因此而竝罷科場乎濟恭曰聞以昨冬陞庠事至有四學通文欲罰其圖囑之人云士習誠亦駭然而又豈非朝廷之羞恥乎雖以昨冬春塘臺殿座時下敎觀之殿下固已知此泮長之不勝其任而畢竟復除至於僨事此與初不知其人而授任有異臣固萬萬惶悚而古人有言曰責難於君臣竊不能無憾於此擧矣上曰責難之言予豈不樂聞而其時不過以出門如見大賓中庸何爲而作等語出書題意雖出矯文弊此等之題亦未必不售其小品之體則泮長事誠非矣且因其時帳殿之不爲待令至有處分旣非永枳之罪則豈可以出題一事至於終始靳點乎此泮長旣以名父之子素著謹愼豈料其取謗之至此乎秉模曰外間紛紜之論臣亦聞之而陞庠之易致人言自古已如此矣濟恭曰臣於近日刑政有可達者矣前南兵使曺允精事果駭妄而雖以申大尹言之果能律已善治則兵使雖欲加之以諸般不韙之目初豈敢生意乎海尺十兩之稅增爲二十兩二十兩之稅增爲四十兩以道臣査庭諸招觀之海尺至以是呈訴兵營均役後先朝或慮漁稅之年久濫觴飭禁何等申複而今乃不能致察濫數至於加倍則守令雖不自犯其罪顧不重歟至於八月屠牛十月執捉已是法外而其後四十二隻之加捉禁屠雖曰未及徵贖旣不決放則自當次第徵出可以知矣北路民産本自可矜而如是之際民怨安得流入兵營乎兵使旣以擧措之乖當罷其職而備局草記之論斷申大尹只以不能束濕與襲謬等語草草結構此不過殿最中居中題目王府視此而爲之議處則其勘律比兵使所被之律當爲五十步百步如是則何以使不法之守令懲畏而呼冤之海尺與村氓寧或解其鬱拂之心乎臣意則申大尹亟施竄配之典以懲他人斷不可已矣上曰依爲之出擧條秉模曰今聞僚相所奏備局之只憑道啓措語而請令該府勘律者果失之太輕到今大臣建白該倅竄配則道啓不審之失著矣且於帥臣摘發之後不卽自巡營登聞致有帥臣從間路馳啓之妄擧者終未免掩護守令之跡咸鏡監司李鼎運施以罷職之典何如上曰依爲之出擧條濟恭曰臣於今日賓廳亦有先議於右相者而右相之見與臣有異各邑之吏逋民反必使發覺之該倅充代而必使如此則雖至倉庫空虛之境決無發覺之理且虛錄之數多或至一二萬石必使該倅盡數塡補則搜括民産之外其將何處覓來乎上曰右相之意何如秉模曰此亦舊典也若不如是則一張報狀之後守令則都無事矣旣以未捧顯然載錄則其勢必至於停退蕩減而後已國穀之漸縮豈不可悶僚相之言亦合權宜而臣意則莫如遵守舊典矣上曰右相亦有可稟者乎秉模曰別無所奏而北道習操事詳探之則南北關皆有未行操處云矣上曰未行操處當爲春操而道臣與兩閫皆當遞易之時似難爲之曾經道臣亦各陳所見也華鎭曰春操旣妨農時民弊不可不念矣民始曰兩閫皆當迎送之時則新閫下去之後似難行操矣上曰然則再昨擧條批答當改下矣上曰有司堂上有闕之代筵稟還差可也濟恭曰本司事務臣旣未知則有司差出何以擧行乎上曰卿旣登筵則下位大臣不可替行卿其相議以奏也濟恭曰備局有司只有一人公事擧行不免苟簡刑曹判書趙鎭寬還差有司使之察任何如上曰依爲之出擧條華鎭曰元會穀之散置諸道者本自不敷如有不足之邑則移牒惠廳取用常賑穀乃是百餘年已例而因前惠堂李命植以無得移用之意陳疏而廟堂以除非萬不得已則無得擧論之意覆啓蒙允矣常賑之耗縮臣非不念而各邑元會之不足區劃無路誠爲悶迫依前取用之外無變通而事係穀簿下詢大臣處之何如上曰大臣之意何如濟恭曰均是國穀不當計彼此而惠廳之不爲推移亦有意矣秉模曰旣是不得已則與格外請得者有異矣上曰依此爲之民始曰常賑穀之他司不得取用旣已定式未及數年又復如前則非但事面之如何且常賑穀原數漸縮而本廳與戶曹互爲取用實爲難繼之道臣意則備局句管穀及常賑穀中酌量一年耗條用下之數請得原穀仍作戶曹穀以爲取耗支用之地似好矣上曰大臣之意亦何如濟恭曰當初旣難優劃則後又不足必至加請其爲弊則一也秉模曰戶曹事勢不可不念以此劃給亦似兩便矣華鎭曰元會常賑之通用流來舊例與其創出新例之反生一弊不若仍舊例之爲愈矣上曰此非時急之事今姑置之以待後日之爛商也予嘗謂元會穀之多置實有益於養廉便民之道矣上敎濟恭曰今番陵行卿當先詣而園所行禮時則不必先詣矣濟恭曰亦當先詣於園所矣上曰然則從便爲之而右承旨亦爲隨往也上敎晩秀曰僚屬啓下勿以講學廳僚屬爲名以元子僚屬爲稱可也弘遠曰漢城左尹閔台爀除拜後過三日不爲出肅事甚未安依定式推考警責仍卽牌招而吏曹之不爲修送擧案以致請牌之過時當該不飭之堂上亦不可無警推考何如上曰依爲之出擧條命退諸臣以次退出